รองนายก“ประวิตร” เปิดการประชุมรับฟังความคิดเห็นจากภาคประชาสังคม ร่วมขับเคลื่อนแผนงานการแก้ปัญหาและพัฒนาจังหวัดชายแดนภาคใต้
วันนี้ (12 พฤศจิกายน 2565) ศูนย์อำนวยการบริหารจังหวัดชายแดนภาคใต้ (ศอ.บต.) จัดกิจกรรมประชุมเชิงปฏิบัติการ รับฟังความคิดเห็นการส่งเสริมการมีส่วนร่วมของทุกภาคส่วนในการแก้ไขปัญหาจังหวัดชายแดนภาคใต้ ณ หอประชุมเฉลิมพระเกียรติ 80 พรรษา มหาวิทยาลัยราชภัฏยะลา อำเภอเมืองยะลา จังหวัดยะลา โดยภายในงานมี พลเอก ประวิตร วงษ์สุวรรณ รองนายกรัฐมนตรี กล่าวเปิดกิจกรรม ผ่านระบบ zoom meeting รองนายกรัฐมนตรี กล่าวว่า รัฐบาล ตระหนักดีว่าการมีส่วนร่วม ของประชาชน ต่อการแก้ไขปัญหาจังหวัดชายแดนภาคใต้เป็นเรื่องที่จะต้องสนับสนุนและอำนวยความสะดวกเพื่อให้เป็นภาคีการทำงานร่วมกับรัฐบาลและส่วนราชการในการสร้างประโยชน์และความสุขให้กับประชาชน ซึ่งผลสรุปจากการประชุมในวันนี้ จะได้นำเข้าที่ประชุมคณะกรรมการยุทธศาสตร์ด้านการพัฒนาจังหวัดชายแดนภาคใต้ กพต. ในวันที่ 19 ธันวาคม ที่จะถึงนี้ต่อไป  สำหรับการประชุมในครั้งนี้ ได้เปิดโอกาสให้ ภาคประชาสังคม กว่า 300 องค์กร ได้มีการการนำเสนอแผนงาน/โครงการและวางแนวทางการขับเคลื่อนแผนร่วมกับภาครัฐ ซึ่งหลังจากการประชุมวันนี้ ศอ.บต. จะได้รวบรวมทำเป็นแผนและเสนอต่อที่ประชุม กพต. ต่อไป